- Անշուշտ, վերջին շաբաթների ընթացքում նախագահի պաշտոնի շուրջ ստեղծված ինտրիգը այն խայծն էր, որը քաղաքական դաշտ էր նետվել, որպեսզի այդ խայծի շուրջ հավաքվեին բոլոր նրանք, ովքեր վաղը լռելյայն կամ բացահայտ, ուղղակի կամ անուղղակի կերպով կսատարեն Սերժ Սարգսյանին՝ վարչապետի հարցում որոշում ընդունելիս կամ ընտրություն կատարելիս: Այսինքն՝ այսօր նախագահի պաշտոնի համար առաջադրված թեկնածուն տարբեր քաղաքական, նաեւ այսպես կոչված` ընդդիմադիր միավորներին պետք է բերի համագործակցության այն դաշտը, որը Սերժ Սարգսյանին հնարավորություն կտա առավել անկաշկանդ որոշում կայացնել ապագա վարչապետի անձի ով լինելու հարցում։ Այսօր արդեն իսկ ստեղծված են բոլոր պայմանները քաղաքական միավորների՝ Հանրապետության նախագահի ՀՀԿ-ի թեկնածուի հետ լեգիտիմ հանդիպումներ ունենալու (բանակցություններ վարելու) համար։ Իսկ թե ՀՀԿ վերնախավի համար ով կլինի վարչապետի թեկնածուն` կախված կլինեն հենց այն բանակցություններից ու զորաշարժից, որոնք առաջ կբերի ՀՀ նախագահի նոր թեկնածուն մոտակա օրերին։ Իհարկե, այսքանով չեն ավարտվում Սերժ Սարգսյանի ներկայացրած` ՀՀ նախագահի թեկնածուի գործառույթները ներկա քաղաքական իրավիճակի վրա ազդելու տեսանկյունից։ Կան վարչախմբի ներսում մրցակցության եւ արտաքին աշխարհի հետ հարաբերվելու բազում նրբություններ։ Սակայն ներքաղաքական դաշտում արդեն իսկ ուրվագծվում է այն գործընթացը, որը կբերի Արմեն Սարգսյանի հետ անմիջական, իսկ Սերժ Սարգսյանի հետ անուղղակի կամ միջնորդավորված պայմանավորվածությունների, որն էլ իր հերթին որոշակի արագություն եւ ուժ կհաղորդի վարչապետի պաշտոնի համար մրցավազքում Սերժ Սարգսյանի թիմին։